Աբգար Դանիելյան

Աբգար Սարգսի (Սիրեկանի) Դանիելյան (ծնված 15 մայիսի, 1918, գյուղ Կոճողոտ (ԼՂ Մարտակերտի շրջանում - 9 ապրիլի 2002, քաղաք Ստեփանակերտ), հայ արձակագիր, դրամատուրգ, հրապարակախոս, լրագրող։ ԽՍՀՄ (1963) և ԼՂԻՄ (1989) ժուռնալիստների միությունների անդամ։

Կենսագրություն 
Ստեփանակերտի բժշկական տեխնիկումում ուսմանը զուգահեռ աշխատել է «Երիտասարդ բոլշևիկ» թերթում (1939)։ Մասնակցել է Խորհրդա-ֆիննական (1939) և Երկրորդ համաշխարհային պատերազմներին (1942-1944), վիրավորվել է։ Ավարտել է Բաքվի կուսակցական դպրոցը (1953), Հայկական պետական հեռակա մանկավարժական ինստիտուտի պատմության բաժինը (1964)։ Խմբագրել է Մարտակերտի շրջանային «Սոցիալիզմի ուղիով» թերթը` որպես պատասխանատու խմբագիր (1950-1951), նշանակվել կուսշրջկոմի երկրորդ քարտուղար (1954-1959), տեղափոխվել է Ստեփանակերտ և աշխատել «Սովետական Ղարաբաղ» թերթի խմբագրությունում` որպես նամակների բաժնի վարիչ (1946), գրական աշխատող (1946-1950), կուսակցական կյանքի բաժնի վարիչ (1958-1966), խմբագրի տեղակալ (1966-1976), սեփական թղթակից (1979-1991), ռադիոհաղորդումների մարզային կոմիտեի նախագահ (1976-1979)։ Հեղինակ է բազմաթիվ պատմվածքների, «Գոհար» վիպակի և «Այրող պատիվ» պիեսի, որը Ստեփանակերտի պետթատրոնում բեմադրվել է 207 անգամ։
Հանգչում է Ստեփանակերտի գերեզմանատանը։

Երկեր 
 Գրական ալմանախ (գրքի 148-149 էջերում զետեղված են Աբգար Դանիելյանի «Վերադարձ» և «Նամակը» բանաստեղծությունները), Ադրպետհրատ, Բ., 1956, 168 էջ։
 Во имя жизни (к 50-летию образования Степанакертского медучилища), Б., 1982, 68 с.
 Հարազատ օջախ (Ստեփանակերտի գյուղտեխնիկումի 70-ամյակի առթիվ), Ե., 1993, 48 էջ։

Գրականություն 
 Արիս Գրիգորյան, Եվ այսպիսի ճակատագիր (ակնարկ), Ստ., 1998, 64 էջ։
 Արցախցի անվանի գործիչներ։ Գիրք II (Մարտակերտի շրջան), Ստեփանակերտ, Արցախի գիտական կենտրոն, «Դիզակ պլյուս» հրատ. տպ-ն, 2021 (էջ 98)։

Ծանոթագրություններ 

Հայ արձակագիրներ
Հայ հրապարակախոսներ
Հայ դրամատուրգներ
Հայ լրագրողներ
Կոճողոտ գյուղում ծնվածներ
Հայրենական մեծ պատերազմի մասնակիցներ
ՀՊՄՀ շրջանավարտներ